Diari Oficial de la Generalitat Valenciana


Sumari del DOGV 9497, del 26-12-2022 (2022/12756)

RESOLUCIÓ de 15 de desembre de 2022, de la consellera de Justícia, Interior i Administració Pública, per la qual es crea el segell electrònic «Administració de justícia Comunitat Valenciana» per a actuació administrativa automatitzada.
-------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9497

Data del DOGV
:   26-12-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/12318


Data del document
:   15-12-2022

Organisme emissor
:   Conselleria de Justícia, Interior i Administració Pública

Tipus de document
:   Resolució

Descriptors 

:   * Conselleria de Justícia, Interior i Administració Pública

RESOLUCIÓ de 15 de desembre de 2022, de la consellera de Justícia, Interior i Administració Pública, per la qual es crea el segell electrònic «Administració de justícia Comunitat Valenciana» per a actuació administrativa automatitzada. [2022/12645]  
L'article 49 de l'Estatut d'Autonomia de la Comunitat Valenciana estableix que la Generalitat té competència exclusiva en matèria d'Administració de justícia, sense perjudici del que es disposa en la legislació de desplegament de l'article 149.1.5 de la Constitució. Així mateix, l'article 36 de l'Estatut atribueix a la Generalitat, en relació amb l'Administració de justícia, entre altres competències, l'exercici en la Comunitat Valenciana de totes les facultats que la Llei orgànica 6/1985, d'1 de juliol, del poder judicial, reconega o atribuïsca al Govern de l'Estat, i també proveir-la de mitjans personals, materials i econòmics.  
La Llei 18/2011, de 5 de juliol, reguladora de l'ús de les tecnologies de la informació i la comunicació en l'Administració de justícia (d'ara endavant, Llei 18/2011), estableix el dret dels ciutadans a relacionar-se per mitjans electrònics amb l'Administració de justícia per a l'exercici dels drets previstos en els capítols I i VII del títol III del llibre III de la Llei orgànica 6/1985, d'1 de juliol, del poder judicial. Així mateix, en l'article 19, permet l'ús de segells electrònics basats en certificats electrònics que reunisquen els requisits exigits per la legislació de signatura electrònica, per a la identificació i l'autenticació de l'exercici de la competència en l'actuació judicial automatitzada.  
En el mateix sentit, el Reial decret 203/2021, de 30 de març, pel qual s'aprova el Reglament d'actuació i funcionament del sector públic per mitjans electrònics, en el seu article 15 i article 20, estableix que les administracions públiques podran utilitzar, per a la seua identificació electrònica i per a garantir l'origen i integritat dels documents electrònics, entre altres, el segell electrònic basat en un certificat electrònic qualificat i la previsió de la utilització d'aquests segells electrònics dins de la tramitació administrativa automatitzada dels procediments que cada administració determine.  
En l'àmbit autonòmic, el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana, conté en el seu títol VI les normes sobre l'Administració electrònica, i disposa en els seus articles 78 i 79.2 que la creació de segells electrònics es realitzarà mitjançant resolució dels òrgans superiors de la conselleria o titulars dels organismes públics competents, que es publicarà en la seu electrònica, i que haurà d'emetre's resolució d'aprovació de l'òrgan administratiu que gestione els sistemes o aplicacions informàtiques que vagen a ser utilitzats per a la gestió d'actuacions administratives automatitzades, amb un informe previ emés per l'òrgan directiu amb competències horitzontals en matèria de tecnologies de la informació i les comunicacions de la Generalitat.  
  
D'acord amb el Decret 220/2014, amb data 7 de desembre de 2022 la Direcció General de Tecnologies de la Informació i de les Comunicacions de la Generalitat ha emés un informe de coordinació informàtica, dictat segons l'article 94 de l'esmentat decret.  
En consideració a les competències atorgades a la persona titular de la conselleria en l'article 4 del Decret 172/2020, de 20 d'octubre, del Consell, d'aprovació del Reglament orgànic i funcional de la Conselleria de Justícia, Interior i Administració Pública, resolc:  
  
Primer. Objecte  
L'objecte d'aquesta resolució és la creació del segell electrònic de l'Administració de justícia en el territori de la Comunitat Valenciana, que s'utilitzarà com a sistema de signatura electrònica per a la identificació i l'autenticació en l'actuació administrativa automatitzada de les oficines judicials i fiscals en el territori de la Comunitat Valenciana.  
  
Segon. Creació del segell electrònic  
Es crea el segell electrònic de l'Administració de justícia de la Comunitat Valenciana, basat en un certificat reconegut o qualificat, com a sistema de signatura electrònica per a garantir l'autenticitat i la integritat dels documents en les actuacions judicials automatitzades realitzades en l'exercici de les seues competències.  
  
Tercer. Actuacions administratives automatitzades  
El segell electrònic de l'Administració de justícia de la Comunitat Valenciana serà utilitzat per a les actuacions administratives automatitzades següents:  
- Garantir l'autenticitat i la integritat dels documents obtinguts en els processos automatitzats de digitalització dels documents privats aportats pels ciutadans.  
- Garantir l'autenticitat i la integritat de les còpies realitzades per les oficines judicials, utilitzant mitjans electrònics, de documents emesos originalment per aquestes.  
- Signatura de l'índex electrònic de l'expedient judicial electrònic quan aquest s'obtinga per processos automatitzats.  
Mitjançant resolució de l'òrgan directiu de la conselleria amb competències en matèria de justícia que exercisca les funcions de modernització tecnològica de l'Administració de justícia es determinaran els procediments i tràmits als quals es podrà aplicar la utilització del segell electrònic que es crea.  
  
Quart. Òrgans competents  
La titularitat i custòdia del segell electrònic que es crea per aquesta resolució correspon a l'òrgan directiu de la conselleria amb competències en matèria de justícia que exercisca les funcions en matèria de modernització tecnològica de l'Administració de justícia.  
L'òrgan directiu amb competències en matèria de modernització tecnològica de l'Administració de justícia serà responsable de la utilització d'aquest segell en l'àmbit de les oficines judicials i fiscals del territori de la Comunitat Valenciana. Així mateix, serà considerat responsable a l'efecte d'impugnació de les actuacions automatitzades definides en l'apartat segon d'aquesta resolució i signades amb aquest segell electrònic.  
La definició de les especificacions, programació, manteniment, supervisió i control de qualitat i, en el seu cas, auditoria del sistema d'informació i del seu codi font corresponen a l'òrgan amb competències en matèria de tecnologies de la informació i les comunicacions.  
  
Cinqué. Verificació del certificat  
La verificació del certificat del segell electrònic, i també dels documents generats amb aquest, podrà realitzar-se a través de l'Agència de Tecnologia i Certificació Electrònica -ACCV, i també a través del servei VALIDE de la plataforma de validació de certificats de l'Administració General de l'Estat, en l'adreça electrònica següent:  
 https://valide.redsara.es/valide/validarcertificado/ejecutar.html.  
  
Sisé. Publicitat  
Aquesta resolució es publicarà en el Diari Oficial de la Generalitat Valenciana i estarà disponible en la seu electrònica de la Generalitat Valenciana.  
Així mateix, les disposicions de desenvolupament s'hauran de publicar en la seu electrònica de la Generalitat.  
  
Seté. Eficàcia  
Aquesta resolució produirà efectes des de l'endemà de la publicació en el Diari Oficial de la Generalitat Valenciana.  
Aquesta resolució posa fi a la via administrativa i en contra es podrà interposar recurs potestatiu de reposició davant el mateix òrgan que va dictar l'acte, en el termini d'un mes, de conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o ser recorreguda en via contenciosa administrativa en el termini de dos mesos comptats des de l'endemà de la publicació en el Diari Oficial de la Generalitat Valenciana, davant el Tribunal Superior de Justícia de la Comunitat Valenciana, d'acord amb el que estableixen els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
Tot això sense perjudici que es puga interposar qualsevol altre recurs dels previstos en la legislació vigent.  
  
València, 15 de desembre de 2022.- La consellera de Justícia, Interior i Administració Pública: Gabriela Bravo Sanestanislao.